## Educació critica que el Ministeri menyspree les comunitats autònomes amb l’EBAU i demana “respecte per a l’alumnat”

*** El Ministeri ha anunciat l’esborrany de l’Ordre de l’EBAU de 2024, que entra en fase d’exposició pública i que Educació estudiarà per si veu convenient presentar al·legacions
* El secretari autonòmic d’Educació lamenta que la reunió convocada pel Ministeri “haja sigut absolutament informal i sense ordre del dia, una situació que no s’ajusta a la importància que requerix abordar una nova EBAU”**

El secretari autonòmic d’Educació, Daniel McEvoy, ha criticat hui que el Ministeri d’Educació i Formació Professional “menyspree les comunitats autònomes amb les proves de l’EBAU de 2024”, al mateix temps que ha demanat “respecte per a l’alumnat que ha de realitzar les proves”.

McEvoy ha participat hui en la reunió telemàtica convocada pel Ministeri amb representants de les CA. “Com ja va succeir el mes d’agost, hem assistit a una reunió absolutament informal, en la qual no hi havia ordre del dia ni cap mena de documentació, una situació que no s’ajusta a la importància que requerix abordar una qüestió tan sensible com l’EBAU i amb la qual s’ha de traslladar tranquil·litat a l’alumnat”, ha lamentat.

Així mateix, McEvoy ha manifestat el malestar dels participants en la reunió perquè es coneixien dades sobre les proves “abans de la reunió i a través d’una filtració, la qual cosa és una absoluta falta de respecte per a les comunitats autònomes”.

El secretari autonòmic ha assenyalat que l’esborrany de l’ordre ha arribat als participants “una vegada que la reunió havia conclòs, i ha deixat les comunitats autònomes indefenses”. L’esborrany del Ministeri està sotmés des de hui a exposició pública i s’obri un període d’al·legacions. “Des de la Conselleria d’Educació, a través de la Direcció General d’Ordenació, s’està fent un estudi d’esta norma per a presentar al·legacions, si així ho estimem, en defensa dels interessos dels docents i sobretot dels alumnes de la Comunitat, que a final de curs hauran d’afrontar esta prova”, ha manifestat.

Fecha: 11/10/2023